En arbejdsdag på 12,5 time - vel at mærke hver dag en måned i streg - kan formentlig tage pusten fra de fleste. Ikke desto mindre er det, hvad folketingskandidaten Morten Ryom (S) har lagt af timer i valgkampen hver eneste dag, siden Mette Frederiksen udskrev valg den 5. oktober. - Jeg er virkelig træt. Samtidig er jeg virkelig spændt. Vi følger med i, hvad exitpoll'en siger. Jeg synes, at det ser lovende ud, når man kigger på, hvad vi har været igennem som regeringsparti, men der kan jo ske meget i aften, siger Morten Ryom. Kandidaten har inviteret frivillige til valgfest, og festlighederne indeholder pizza, øl og ikke mindst Mette Frederiksen-merchandise. Dog har den lange og opslidende valgkamp tæret lidt på kræfterne, lader Morten Ryom TV2 Nords reporter forstå. - Det bliver ikke nogen særlig vild eller våd aften for mig. Jeg skal hjem at sove. Jeg har en masse søvn, jeg skal have indhentet. Oktober har den været den længste "dag" i mit liv, siger han med et smil. Pensionering baner vej ung kandidat Det er endnu ikke til at sige, om Socialdemokratiet beholder deres syv mandater i Nordjylland. Sikkert er det dog, at én af de nordjyske socialdemokrater, som blev valgt ind ved det seneste valg - nemlig Orla Hav - ikke bliver genvalgt. Den 70-årige Orla Hav meddelte tidligere på året, at han går på pension. Den garvede politikers farvel betyder, at Morten Ryom - ifølge ham selv - har gode muligheder for at blive valgt ind. - Hvis vi beholder alle vores kandidater her i Nordjylland, hvilket flere meningsmålinger har sagt, at vi gør, så ser det godt ud. Orla Havs stop betyder, at vi i så fald nok er tre, der kæmper om hans plads, og der vurderer jeg mine chancer til at være rigtig gode, siger Morten Ryom.
Morten Ryom (S) er optimist på egne vegne efter exitpoll.